Diari Oficial de la Generalitat Valenciana


Sumari del DOGV 9722, del 10-11-2023 (2023/10331)

RESOLUCIÓ de 15 de setembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte de línia aerosubterrània trifàsica de doble circuit a 20 kV, provinent des de les cel·les de línies existents en l'ST l'Olleria fins al suport que es col·locarà en la parcel·la 270 del polígon 5 del terme municipal d'Alfarrasí, en els termes municipals de l'Olleria i Alfarrasí. Expedient: (1864108) 019/2019/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9722

Data del DOGV
:   10-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10124


Data del document
:   15-09-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 15 de setembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte de línia aerosubterrània trifàsica de doble circuit a 20 kV, provinent des de les cel·les de línies existents en l'ST l'Olleria fins al suport que es col·locarà en la parcel·la 270 del polígon 5 del terme municipal d'Alfarrasí, en els termes municipals de l'Olleria i Alfarrasí. Expedient: (1864108) 019/2019/AIA. [2023/10046]  
«Informe d'impacte ambiental  
Expedient: (1864108) 019/2019/AIA.  
Títol: Línia aerosubterrània trifàsica de doble circuit a 20 kV, provinent des de les cel·les de línies existents en l'ST Olleria fins al suport que es col·locarà en la parcel·la 270 del polígon 5 del terme municipal d'Alfarrasí.  
Promotor: Ajuntament d'Alfarrasí, Ajuntament de Montaverner i PICDA, SL.  
Òrgan substantiu: Servei Territorial d'Indústria, Energia i Mines de València (ATLINE/2017/71/46).  
Localització: termes municipals de l'Olleria i Alfarrasí (València).  
  
Antecedents i tramitació administrativa  
El projecte que promouen l'Ajuntament d'Alfarrasí i l'Ajuntament de Montaverner i l'empresa PICDA, SL, té per objecte l'execució d'una línia elèctrica aerosubterrània, trifàsica de doble circuit a 20 kV, des de l'ST l'Olleria fins al nou suport que s'executarà en la parcel·la 270 del polígon 5 del terme municipal d'Alfarrasí (València), que discorrerà pels termes municipals de l'Olleria i d'Alfarrasí.  
La finalitat de la línia és ampliar la xarxa elèctrica de mitjana tensió, per al subministrament elèctric del sector 2, del polígon industrial oest del terme municipal d'Alfarrasí i l'ampliació de potència del subministrament elèctric per a l'empresa PICDA, SL, situada en la carretera nacional, 5 d'aquest mateix terme municipal. Així mateix, hi ha previsió d'ampliació de la línia i l'ús futur d'aquesta quan es desenvolupe el sector 8 (PAI) de Montaverner.  
En data 6 de març de 2019, el Servei Territorial de València competent en energia (òrgan substantiu) va sol·licitar l'avaluació d'impacte ambiental simplificada del projecte de LASMT de 20 kV des de l'ST l'Olleria fins al suport que s'executarà en la parcel·la 270 del polígon 5 d'Alfarrasí, propietat d'I-DE Redes Eléctricas Inteligentes, SAU, futur titular de la línia, (ATLINE/2017/71/46), i s'inicia aquest expedient d'avaluació d'impacte ambiental. S'adjunta a l'ofici:  
  
- Document d'avaluació d'impacte ambiental simplificada.  
- Projecte de la línia elèctrica.  
Com a actuacions prèvies a l'inici de la tramitació simplificada, l'òrgan substantiu, en el si de la tramitació de l'autorització administrativa de la línia elèctrica, d'acord amb el que s'estableix en el Decret 88/2006, ha realitzat consultes als organismes afectats, que han emés els informes següents:  
- Informe de l'Ajuntament d'Alfarrasí, de data 15 de gener de 2018, de sentit favorable a la instal·lació.  
- Informe de la Confederació Hidrogràfica del Xúquer, de data 19 de gener de 2018, en el qual s'identifica l'afecció a llits públics (barranc del Port i riu Clariano) i la possible afecció a domini públic hidràulic o a la seua zona de policia. De conformitat amb el text refós de la Llei d'aigües, haurà d'obtindre prèviament autorització de la Confederació Hidrogràfica per a la instal·lació.  
- Informe de l'Ajuntament de l'Olleria, de data 22 de gener de 2018, en el qual s'indica que no escau establir cap condicionant al projecte.  
- Informe del Servei de Conservació i Explotació de Carreteres de la Diputació de València, de data 8 de febrer de 2018, en què s'indica que els pous o arquetes de registre de la línia soterrada que voreja l'ST l'Olleria al costat del PK 2+080 de la CV-60, han de quedar fora de la calçada.  
- Informe del Servei Territorial d'Obres Públiques, de data 21 de març de 2018, en què s'assenyala que ha d'obtindre's autorització per a l'execució de les obres.  
- Informe favorable de Telefónica, de data 24 d'octubre de 2018, després de l'acord de modificació de 2 posicions de suports telefònics, per a complir la normativa vigent.  
- Informe favorable de Red Eléctrica Española, de data 21 de gener de 2019.  
L'òrgan substantiu va realitzar el tràmit d'informació pública de l'expedient mitjançant un anunci en el DOGV núm. 8268 de data 6 d'abril de 2018. Durant el període d'informació pública es va presentar una al·legació realitzada per Pascual José Mèrida Trénor, com a propietari de les finques 22 i 33, en la qual sol·licita la modificació de la instal·lació dels suports de la línia perquè siguen menys prejudicials per als cultius existents en les parcel·les en explotació.  
En data 12 de juliol de 2019, aquest òrgan ambiental requereix a l'òrgan substantiu perquè s'esmenen les deficiències del document ambiental, a fi d'analitzar de manera suficient la infraestructura del projecte i les seues afeccions ambientals d'aquest.  
En data 22 d'octubre de 2019, el promotor aporta una nova documentació per a l'esmena de les deficiències indicades, i adjunta un annex al projecte (avaluació d'impacte ambiental simplificada).  
En data 6 de novembre de 2019, després de l'anàlisi de la documentació aportada, es realitza un nou requeriment perquè el document ambiental no té la qualitat mínima necessària per a admetre'l a tràmit.  
  
En data 17 de febrer de 2020, I-DE Redes Eléctricas Inteligentes, SAU, aporta un nou estudi d'avaluació d'impacte ambiental simplificat.  
  
En data 10 de juny de 2020, l'òrgan substantiu trasllada l'estudi d'avaluació d'impacte ambiental simplificat.  
En data 12 de març de 2021, l'Ajuntament d'Alfarrasí sol·licita informació sobre l'estat de l'expedient.  
En data 6 d'octubre de 2021, una vegada revisada la documentació remesa, aquest òrgan ambiental consulta les administracions públiques afectades: Servei d'Ordenació i Gestió Forestal, Servei Territorial de Medi Ambient de València i Direcció General de Política Territorial i Paisatge.  
En data 8 de novembre de 2021, es rep un informe del Servei Territorial de Medi Ambient, en el qual s'indica l'afecció a terreny forestal comú i estratègic, així com l'afecció a la via pecuària Carrerada d'Alacant. El suport 21 està situat dins de l'amplària legal de la via, per la qual cosa s'emet un informe desfavorable i s'ha de recular la posició del suport.  
En data 15 de febrer de 2022, l'òrgan substantiu trasllada la documentació aportada pel promotor.  
A la data de l'emissió de l'informe d'avaluació ambiental, no s'ha rebut cap informe del Servei d'Infraestructura Verda i Paisatge, ni del Servei de Gestió Territorial. No obstant això, vist l'àmbit en el qual es desenvolupa el projecte i les característiques d'aquest, aquest òrgan disposa d'elements de judici suficients per a continuar el procediment d'avaluació d'impacte ambiental simplificada.  
Consideracions ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
El projecte té per objecte ampliar la xarxa elèctrica de mitjana tensió, per al subministrament elèctric del sector 2 del PI Oest (Alfarrasí) i l'ampliació de potència per a la fàbrica PICDA, SL, mitjançant l'execució d'una línia elèctrica aerosubterrània trifàsica de 20 kV, des de les cel·les de la línia existents en la subestació ST l'Olleria que finalitza en un nou suport que s'instal·larà en la parcel·la 270 del polígon 5 d'Alfarrasí (València), i es realitzarà una conversió aerosubterrània en el traçat de la línia (suport 1).  
La línia serà de doble circuit i comptarà amb 25 suports metàl·lics de tipus gelosia, amb fonamentació monobloc. La línia tindrà una longitud de 3.329 m, dels quals, 110 m discorreran en subterrani i 3.219 m en aeri. Dels 3.329 m, 1.088 m (110 m soterrats i 978 m en aeri) discorren pel terme municipal de l'Olleria i 2.241 m pel terme municipal d'Alfarrasí.  
El projecte no fa referència a les mesures que han d'implementar-se per a la protecció de l'avifauna contra la col·lisió i l'electrocució en línies elèctriques.  
Ubicació del projecte  
En els projectes de línies elèctriques, la principal alternativa de disseny és la selecció de traçat. D'acord amb l'estudi d'impacte ambiental, s'han analitzat tres alternatives. De les 3 alternatives proposades, les alternatives 1 i 2 discorren principalment al sud de la CV-640, i són coincidents en gran part del traçat (2.737 m del tram aeri), i es diferencien en el tram final, en el qual es proposen dues variants (alternatives 1 i 2) fins a arribar a la fàbrica PICDA. La línia discorre majoritàriament per sòl no urbanitzable comú i creua, en aeri, carreteres i llits fluvials (el barranc del Port, el barranc de la Canal i un ramal del riu Clariano/ Albaida).  
L'alternativa 3 discorre al nord de la CV-60, no afecta llits fluvials i no presenta encreuaments aeris amb carreteres (només un encreuament soterrat amb la CV-60). Discorre principalment sobre sòl no urbanitzable comú.  
  
Taula 1. Longitud de la línia per a les alternatives proposades  
  
Alternativa Longitud (m)  
 Aèria Subterrània Total  
1 3.627 994 3.329  
2 2.376 707 3.421  
3 2.200 098 3.457  
  
  
De les alternatives plantejades en l'estudi d'avaluació ambiental, se selecciona l'alternativa 1 per ser la de menor longitud total i la de menor cost. Així mateix, l'elecció realitzada es veu reforçada per la impossibilitat de dur a terme els soterraments dels trams que discorren en subterrani de les alternatives 2 i 3, atés que, en el moment de la redacció del projecte, l'anàlisi indica que no existien carrers o camins consolidats. No obstant això, en el pla 02 de l'EsIA de gener de 2020, ja estaven executats, i era viable el soterrament.  
La línia elèctrica se situa, principalment, al sud de la carretera CV-640, en sòl no urbanitzable comú. El tram inicial, entre els suports 1 i 5, discorre per terrenys agrícoles. Entre els suports 5 i 13 s'alternen parcel·les agrícoles amb terrenys forestals (llits fluvials). Posteriorment, discorre per parcel·les agrícoles (14-18 i 23-25), sòl urbà (19) i terrenys forestals (20-22).  
En el tram comprés entre el suport 6 i el 14, els suports se situen en un corredor territorial fluvial, hi ha ramals del riu Clariano/Albaida i diversos barrancs, ja indicats anteriorment. Així mateix, els suports 6, 9 i 12 estan situats dins dels 50 m de distància del llit fluvial.  
  
El traçat de la línia no discorre per espais de la Xarxa Natura 2000, ni per espais naturals protegits ni hàbitats d'interés comunitari. No obstant això, el LIC Curs mitjà del riu Albaida es localitza a 300 m d'un dels suports situats a l'est (25).  
El traçat travessa zones amb perillositat geomorfològica, d'acord amb el PATRICOVA; els suports 8 i 9 estan en aquesta zona.  
La carretera CV-60 és travessada 4 vegades en aeri per la línia, en concret, en les obertures compreses entre els suports 6-7, 19-20, 22-23 i 24-25, i s'ha de considerar que aquesta carretera és objecte de duplicació de carrils. L'obertura 22-23 també travessa la CV-620.  
  
Taula 2. Encreuaments de la línia amb carreteres i llits segons alternativa proposada  
  
Alternativa Encreuaments  
 CV-60 CV-620 CV-640 Llits  
1 4 2 0 3  
2 2 1s 0 3  
3 0 1s 1s 0  
  
  
\* Nota. s: encreuament subterrani  
  
Característiques del potencial impacte  
El traçat proposat per a la línia afecta un corredor territorial fluvial. Els corredors territorials són considerats corredors ecològics, que es caracteritzen per la presència de vegetació típica de ribera, així com per la presència d'una coberta vegetal associada a l'espai que ocupen les aigües durant les crescudes. Els corredors fluvials, en general, afavoreixen el refugi, el moviment i la dispersió d'espècies silvestres, pertanyents a diferents grups taxonòmics i a diferents tipus d'ambients (terrestres, semiterrestres i aquàtics).  
En relació amb la fauna, una vegada consultat el Banc de dades de biodiversitat de la Comunitat Valenciana, dins de les quadrícules de l'àmbit del projecte (UTM, 1 x 1) apareix una espècie prioritària, la llúdria paleàrtica (Lutra lutra), catalogada com a vulnerable en el Catàleg valencià d'espècies de fauna amenaçada. L'informe emés pel Servei Territorial de Medi Ambient indica que aquesta espècie sol enfilar-se a menys de 5 m de les ribes dels rius i té una gran mobilitat pel seu territori. Atés que els suports de la línia estan sobre parcel·les agrícoles, fora de la zona d'inundabilitat del llit, no es preveuen afeccions a aquesta espècie.  
Els terrenys coincidents amb el llit del riu i barrancs són sòls catalogats com a sòl forestal estratègic, d'acord amb la cartografia del Pla d'acció territorial forestal de la CV (PATFOR). El llit és travessat, en aeri, entre l'obertura 5 i 6 i l'obertura 8 i 9. Els suports 20, 21 i 22 se situen sobre sòl forestal estratègic. El projecte no afecta sòl forestal d'utilitat pública gestionat per la conselleria competent en medi ambient.  
Durant l'execució d'una línia elèctrica aèria és necessària l'obertura d'un carrer de seguretat en tot el seu traçat, així com l'obertura de vials d'accés temporal per a aquells suports allunyats de camins. En els trams que discorre per terreny forestal, afecta principalment la vegetació. En els suports situats en terrenys agrícoles, les obres són d'escassa envergadura i els accessos a la base dels suports es preveuen pels camins existents. Les actuacions esmentades condicionen la vegetació present i futura, i és aplicable el Decret 150/2010, de 24 de setembre, del Consell, pel qual s'haurà de mantindre la vegetació forestal en la zona de seguretat de la línia elèctrica, amb la finalitat de reduir el risc d'incendi. Així mateix, s'haurà de complir el que es disposa en el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana. Una vegada finalitzades les obres, es netejarà la zona i reposarà de les afeccions generades.  
  
D'acord amb el PATRICOVA, la línia travessarà dues zones afectades per perillositat geomorfològica, i els suports 8 i 9 estan situats en aquesta zona. Atés que l'actuació sol·licitada es troba en sòl no urbanitzable, és aplicable l'article 18.2 de la normativa del PATRICOVA, que estableix les limitacions d'ús en sòl no urbanitzable afectat per perillositat d'inundació. Així mateix, l'apartat 4 del mateix article estableix que en sòl no urbanitzable afectat per perillositat geomorfològica es pot eximir justificadament de la prohibició dels usos regulats en l'apartat 2, sempre que, mitjançant un estudi específic i detallat de la zona, es justifique l'escassa incidència del risc d'inundació en relació amb l'activitat que s'haja d'implantar, que en el cas de línies elèctriques, valorarà únicament l'afecció en la localització dels suports.  
  
La línia projectada afecta l'àrea de protecció de l'avifauna per línies elèctriques, inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució. En conseqüència, l'informe emés per l'òrgan competent en espais naturals protegits indica que la línia proposada haurà d'ajustar-se a les prescripcions establides en l'article 6 (mesures de prevenció contra l'electrocució) i en l'article 7 (mesures de prevenció contra la col·lisió) del Reial decret 1432/2008. Serà aplicable l'article 7, ja que el traçat de la línia discorre pràcticament paral·lel als llits del barranc de la Canal i del riu Clariano, i moltes aus es desplaçaran al llit del barranc i del riu, a la recerca d'aliment i aigua. El seu vol creuarà perpendicularment el traçat de la línia elèctrica, i augmentarà el risc de col·lisions contra la línia, per la qual cosa es considera necessari instal·lar les mesures anticol·lisió.  
En relació amb la presència de vies pecuàries al llarg del traçat, l'actuació afecta la via pecuària Carrerada d'Alacant. L'òrgan competent en vies pecuàries emet informe desfavorable atés que el suport 21 se situa dins de l'amplària legal de la via pecuària, i s'ha de modificar la posició i respectar els 37,5 m d'amplària legal, prenent com a eix el del viari sobre el qual recolza.  
Respecte a l'afecció al patrimoni cultural, una vegada consultat l'inventari de la Direcció General de Patrimoni Cultural, s'observa que en les proximitats del traçat de la línia no es troben jaciments arqueològics.  
En la fase d'execució, s'estima que l'afecció potencial estarà associada a la dispersió de pols, soroll i generació de residus. L'estudi indica que amb l'escàs volum de moviment de terres previst i la no-necessitat d'obertura de vials, l'emissió de partícules de pols i soroll serà limitada, i la considera compatible. S'adoptaran mesures preventives encaminades a reduir la magnitud de l'afecció (manteniment adequat de la maquinària per a evitar vessaments, evitar apilaments fora dels camins existents, etc.), per la qual cosa no s'estima rellevant.  
El funcionament de les línies elèctriques porta associada la generació de camps electromagnètics. El seu valor és major en els voltants de la línia i en particular, sota la projecció d'aquesta i decreix amb la distància. No resulta un perill rellevant per a la població.  
En la fase de funcionament, atés que la línia discorre per zona prioritària d'aus, d'acord amb el que s'ha l'indicat en paràgrafs anteriors s'haurà de dotar de protecció antielectrocucions mitjançant el folrat de connectors en tots els suports de nova construcció i establir mesures anticol·lisió en les catenàries de la línia, en aplicació del RD 1432/2008.  
  
L'estudi d'avaluació d'impacte ambiental preveu mesures preventives i correctores que tenen com a finalitat previndre, mitigar o eliminar els impactes negatius que es puguen produir sobre el medi ambient durant les fases de construcció i funcionament. Així mateix, inclou un programa de vigilància ambiental, a fi d'implementar el seguiment ambiental del projecte durant les fases d'execució i explotació i garantir l'efectivitat de les mesures aplicades. El desenvolupament d'aquest es plasmarà en informes periòdics.  
Conclusió a partir dels criteris de l'annex III de la Llei 21/2013  
D'acord amb el que s'ha exposat en el requeriment de data 6 de novembre de 2019, en el qual s'indicava que els llits constitueixen un corredor ecològic i formen part de la infraestructura verda, i que el traçat proposat havia de descartar-se i substituir-se per un al nord de la CV-60, una vegada analitzada la documentació aportada després d'aquest requeriment a l'expedient, valorades les alternatives proposades i les afeccions ambientals i realitzat l'anàlisi segons els criteris de l'annex III, el projecte de la línia d'evacuació en els termes municipals d'Alfarrasí i l'Olleria podria tindre efectes significatius sobre el medi ambient, per la qual cosa es conclou que el projecte ha de sotmetre's a una avaluació d'impacte ambiental ordinària, a fi de definir una nova alternativa amb una afecció menor a corredors territorials, corredors ecològics i infraestructura verda, vegetació de ribera, zones amb perillositat geomorfològica, afecció a vies pecuàries (fora de l'amplària legal), amb un nombre menor d'encreuaments, entre altres.  
De les alternatives proposades ha de valorar-se la viabilitat de la situada al nord de la CV-60, atés que ambientalment és la que menys afeccions ambientals presenta, per ser la de menor longitud en aeri i en el traçat no es produeixen interferències amb corredors territorials, ni afecta llits fluvials ni la vegetació d'aquests i ni la fauna associada.  
Actualment, els carrers i camins pels quals estava projectat del traçat subterrani de les alternatives 2 i 3, estan executats i consolidats.  
  
Consideracions jurídiques  
El projecte de línia elèctrica de voltatge superior a 15 kV i longitud superior a 3 km, constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf b) del grup 4 de l'annex II.  
  
L'expedient ha seguit el tràmit d'avaluació d'impacte ambiental simplificada, establit en la secció 2a, capítol 2 del títol II de la Llei 21/2013.  
De conformitat amb l'article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, s'assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, i transports, ports i aeroports.  
L'article 119 del Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General d'Urbanisme, Paisatge i Avaluació Ambiental la competència d'avaluació ambiental estratègica i impacte ambiental, inclosos els sistemes indicadors i les avaluacions ambientals.  
  
Per tot el que s'ha exposat abans, a proposta del Servei d'Avaluació d'Impacte Ambiental, fent ús de les atribucions que exercisc, resolc:  
  
Primer  
Estimar que el projecte de línia elèctrica aerosubterrània, de 20 kV de doble circuit entre ST l'Olleria fins a un nou suport que se situarà en la parcel·la 270 del polígon 5 del terme municipal d'Alfarrasí (València), promogut per l'Ajuntament d'Alfarrasí, l'Ajuntament de Montaverner i l'empresa PICDA, SL, en els termes municipals d'Olleria i Alfarrasí (València), requereix una avaluació d'impacte ambiental ordinària.  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes establits en l'article 48 de la Llei 21/2103, de 9 de desembre.  
  
València, 15 de setembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»